Jedan «uljez» nastanio se ispred američkog ministarstva finansija u neposrednom komšiluku Bele Kuće
Uprkos nelegalnom ulasku u tudji posed, uljez je dobio dobar tretman pa čak i zaštitu tajne službe.
Pre skoro mesec dana, «prva patka» nacije je, u očekivanju potomstva, svila gnezdo nedaleko od Ovalne sobe. Neki je čak zovu Duck Cheney, tako da možda pripada porodici potpredsednika SAD kaže Džin Kard, portparol sekretara za finansije, Džona Snoa, koji, kako nam je rečeno, pomno prati dešavanja koja nisu u domenu ekonomije. Na pitanje u kakvoj su vezi sekretar finansija i patka, Džin Kard kaže da su oni u «korektnim odnosima». Patkina zaštita poverena je osoblju Sekretarijata finansija, gde je takodje smeštena i tajna služba. Novinarku ABC-a zanimalo je kako se oni staraju o patkinoj bezbednosti. Džin kaže da su tu kapije sekretarijata, ali da niko ne želi da naudi životinji. Iako je aktuelna administracija učinila dosta toga za ovu patku, ipak je povučena granica - njenim pačićima zabranjen je pristup fontani Bele Kuće. Džin Kard kaže da to i nije najbolje mesto za njih jer neće moći da nadju mnogo toga za hranu u fontani Bele Kuće. Na kraju, postavljeno je ključno pitanje – kada je poslednji put prva porodica Amerike imala pačetinu na meniju? «To je odlično pitanje» odgovara Džin Kard ali kaže da nije sigurna šta je tačan odgovor…